સામાન્યરીતે સરકારી અમલદાર મોંઘી સરકારી ગાડીમાં કચેરીએ જતા હોય છે ત્યારે છોટા ઉદેપુર જિલ્લાના અધિક કલેક્ટર કક્ષાના એક અધિકારી આજે પણ સાયકલ પર નોકરીએ જાય છે. પ્રવિણ ચૌધરી નામના આ ઓફિસરે આદિવાસી વિસ્તારના યુવાનો માટે પ્રેરણાદાયી કામ કર્યું છે. પેટ્રોલ અને ડીઝલના ભાવવધારા સામે સાયકલ બેસ્ટ ઉપાય છે. તંદુરસ્તી પણ જળવાઇ રહે છે. પ્રવિણ ચૌધરીનું સાદગીભર્યુ જીવન ટોક ઓફ ધ ટાઉન બનેલું છે. તેઓ કહે છે કે 'નોકરીમાં એટલું વ્યસ્ત રહેવાય છે કે શરીરને વ્યાયામ મળતો નથી. સાયકલ ચલાવવાથી કસરત થઇ જાય છે. વળી પ્રદૂષણ પણ થતું નથી. હું રોજના 10 કિલોમીટર સાયકલિંગ કરૂં છું.' આ અધિકારીએ છોટાઉદેપુરને પ્રેરણા આપી છે. જાણીને નવાઇ લાગશે કે સચિવાલયમાં 1980-1990ના દસકામાં સાયકલ માટે સ્ટેન્ડ હતા, આજે આ સ્ટેન્ડની જગ્યાએ કાર પાર્કિંગ માટે છત ઉભી કરી દેવામાં આવી છે. કોઇ કર્મચારી સાયકલ લઇને સચિવાલય જાય તો તેને પાર્કિંગની તકલીફ પડે છે તેથી તે તેની સાયકલ કોઇ વૃક્ષની નીચે પાર્ક કરતા જોવા મળે છે.